Under epidemien har det været muligt at få foretaget en gratis kviktest flere steder i Nordjylland. Efter i aften er det slut.

Når kviktestcentrene lukker klokken 20 søndag aften, forbliver de lukkede. Det betyder, at man fremover selv må føre podepinden, hvis man ønsker en hurtigtest for coronavirus. På Gammeltorv i Aalborg betyder det, at Marco Filipsen har allersidste vagt som poder for Falck, og det er ikke uden vemod, at han om lidt ender sin poderkarriere. 5000 podere arbejdede for Falck, da der var flest ansat, men de seneste måneder har virksomheden nedskaleret staben, og nu er tiden kommet til, at de lukker operationen helt. - Det er den bedste arbejdsplads, jeg nogensinde har haft, og det er nok også den bedste, jeg nogensinde kommer til at få, siger den unge poder på Gammeltorv. I løbet af epidemien er der foretaget over 50 millioner kviktests. Det beløber sig til en regning på 7,5 milliarder kroner. Blandede følelser Nyheden om, at det er slut med kviktests, bliver ifølge Marco Filipsen modtaget med blandede følelser hos dem, der stadig benytter sig at testcentrene. - Nogle er lidt kede af, at vi lukker, fordi de ikke rigtig stoler på den der selvtest, og fordi de synes, at et døgn er for lang tid at vente på en pcr-test, siger han. Dog er der nok flest, der er meget glade, fordi det betyder, at corona muligvis snart er et overstået kapitel. Et overstået kapitel er i hvert fald Marco Filipsens karriere som poder, så nu skal han ud og lede efter et andet job. - Jeg håber, jeg kan finde et nyt fritidsjob, mens jeg venter på at kunne søge ind på mit studie her til september, siger han. Det er nok de færreste af os, der kommer til at savne at blive podet for coronavirus, og det gør den unge poder heller ikke. Men der er alligevel et aspekt ved jobbet, han kommer til at savne. - Fællesskabet og den stemning vi havde herinde. Det var meget specielt, siger han. Selvom det er slut med kviktest, er det stadig muligt at få en pcr-test på det offentliges regning.